Til Utenriksdepartementet

v/ Geir Sjøberg og Lene Richter Strand

Kopi til Ole Benny Lilleås, Den norske Helsingforskomité

Fra CARE Norge

v/Tonje Merete Viken, leder for politikk og samfunn

tonje.viken@care.no

Oslo, 28.02.2014

CAREs innspill til stortingsmelding om menneskerettigheter i utenriks- og utviklingspolitikken

CARE synes det er positivt at norske myndigheter løfter menneskerettigheter gjennom en Stortingsmelding, og vi setter pris på muligheten til å bidra med innspill. Denne stortingsmeldingen er spesielt viktig i en tid hvor det globalt er i ferd med å vokse frem en stadig mer merkbar motstand mot menneskerettigheter generelt og kvinners rettigheter spesielt, noe som gjør seg gjeldende blant annet i FN, i regionale fora og i flere lands lovgivning og praksis.

Norge er et av få land som aktivt motarbeider stadige forsøk på å uthule kvinners rettigheter, og har lenge spilt en viktig rolle som forkjemper for kvinners rettigheter og likestilling globalt. Norge har mulighet til å være en brobygger mellom ulike interessegrupper og på tvers av landegrenser. Denne posisjonen må benyttes for å bidra til å styrke det globale normative rammeverket og bidra til reel oppfyllelse av menneskerettighetene, særlig kvinners rettigheter.

## Overordnede innspill

* Økt satsning på menneskerettigheter må innebære bedre integrering og samstemthet mellom ulike områder innenfor utviklings- og utenrikspolitikken, som langsiktig utvikling, humanitær innsats, sikkerhetspolitikk og næringsinteresser. CARE anbefaler at konkrete tiltak for å sikre en slik samstemthet synliggjøres.
* I et nytt rammeverk for globale utviklingsmål må kvinners rettigheter styrkes, både som et eget mål og tverrgående som delmål og indikatorer under andre hovedmål. Inneværende tusenårsmål har et svakt rettighetsspråk. Tusenårsmålene utelukker også et av de mest omfattende og fatale rettighetsbruddene mot kvinner globalt, nemlig kjønnsbasert vold. Når Norge skal styrke fokuset på menneskerettigheter, bør vold mot kvinner stå høyt på listen over prioriterte områder.
* Det er avgjørende at sivile og politiske rettigheter ses i nær sammenheng med økonomiske og sosiale rettigheter. Rettigheter er gjensidig avhengige av hverandre: Oppfyllelsen av økonomiske og sosiale rettigheter er en forutsetning for at kvinner også kan gjøre krav på sine sivile og politiske rettigheter. For å styrke kvinner og jenters rettigheter, er det særlig viktig å erkjenne sammenhengene mellom kjønnsbasert vold, seksuell og reproduktiv helse, utdanning og politisk og økonomisk deltakelse.
* Til tross for fremgang i utviklingen av lovverk som styrker kvinners rettigheter nasjonalt, er det fortsatt langt frem til full implementering. Dette skyldes mangel på politiske prioriteringer og fordi det ikke gjøres nok for å endre skadelige holdninger og tradisjoner som hindrer kvinners rettigheter. Normativ innsats må derfor balanseres med konkrete tiltak for implementering og tydelige signaler om Norges posisjon også i bilaterale forbindelser.
* Mekanismer for overvåkning, rapportering og ansvarliggjøring for oppfyllelse av menneskerettigheter må styrkes på alle nivåer. CARE anbefaler mekanismer for å inkludere kvinner på grasrotnivå i monitorering og evaluering. Involvering av kvinneorganisasjoner på nasjonalt nivå er ikke tilstrekkelig for å sikre utvikling av gode tiltak som svarer til reelle behov på grasrotnivå.
* Norge har bidratt med betydelige ressurser til FN-organer som arbeider for et styrket rammeverk for kvinners rettigheter globalt, som UN Women og UNFPA. Støtten til disse normative organene bør øke i en tid hvor det er reell fare for tilbakeslag for det som er oppnådd for kvinners rettigheter de seneste tiårene.
* Også støtten til sivilsamfunn i sør og deres partnere bør styrkes. Det er kvinneorganisasjoner- og bevegelsene i sør som best kjenner hvilke rettighetsbrudd jenter og kvinner utsettes for i sine samfunn, og hvordan de best kan bekjempes. Norge bør bidra til å legge til rette for at deres stemmer blir hørt i nasjonale og globale fora hvor det forhandles om kvinners rettigheter.
* Samtidig som norske myndigheter bør ha et tydelig rettighetsspråk, vet vi av erfaring at den instrumentelle argumentasjonen ofte har størst overbevisningskraft. Kvinners rettigheter og likestilling er samfunnsøkonomisk hensiktsmessig. Kvinners deltakelse i arbeidslivet bidrar til økonomisk vekst. Vold mot kvinner utgjør en av de største, skjulte, utgiftene både økonomisk og sosialt.

## Tematiske innspill

### Demokrati og kvinners politiske deltakelse

Kun 21 prosent av parlamentsmedlemmene i verden er kvinner. I juli 2013 hadde kun 13 land kvinnelige regjeringssjefer og åtte hadde kvinnelige statsoverhoder. Kvinners lave politiske deltakelse er et symptom på manglende demokrati og det bryter med CEDAW og Konvensjonen om politiske og sivile rettigheter. Fra 2011 til 2012 sank også samtlige land i Midtøsten på World Economic Forum’s *Global Gender Gap report*, hvilket i stor grad skyldes kvinners lave politiske deltakelse etter den såkalte arabiske våren.

**Forslag til tiltak:**

* Arbeide med grasrotbevegelser og kvinneorganisasjoner for å endre dyptliggende holdninger og normer som hindrer kvinners deltakelse i det offentlige rom.
* Støtte fungerende tiltak for å engasjere gutter og menn, herunder innflytelsesrike religiøse ledere og samfunnsledere, for kvinners rett til å delta og ta lederskap i samfunnet.
* Fremheve Norges positive erfaringer med kvotering overfor samarbeidsland.
* Støtte tilbud for å styrke kapasiteten til folkevalgte kvinner på ulike administrative nivå, deriblant opplæring om forhandlinger, alliansebygging og kvinners rettigheter. Både folkevalgte kvinner og potensielle kandidater kan også ha behov for lese, skrive og regneopplæring.

### Rett til utdanning og yrkesdeltakelse

Selv om det er gjort store fremskritt for jenter og gutters tilgang til utdannelse, utgjør fortsatt jenter flertallet av dem som ikke går på skole. Millioner av dagens voksne kvinner har måttet avbryte skolegangen på grunn av fattigdom, barnearbeid, tidlig ekteskap eller konflikt.

**Forslag til tiltak:**

* For at flere jenter skal fullføre grunnskoleutdanning, er et viktig tiltak å jobbe med ulike sivilsamfunnsaktører og grasrotorganisasjoner for å opplyse om likestilling og endre sosiale normer og patriarkalske tradisjoner. Menn må engasjeres i disse tiltakene, ikke minst tradisjonelle og religiøse ledere.
* Norge må prioritere innsats mot tidlig og tvunget ekteskap.
* Også de som ikke har fått anledning til å gå på skole, må få mulighet til å skaffe seg nødvendig kunnskap og ferdigheter for meningsfull politisk, økonomisk og sosial deltakelse. Tydelig satsning på voksenopplæring og ferdighetsopplæring må inngå som et tiltak i forbindelse med retten til utdannelse.
* Tiltak som bidrar til å styrke kvinners tilgang til jord og eiendom, samt produksjonsmidler. Samarbeid med ulike sivilsamfunnsaktører, inklusiv grasrotbaserte kvinneorganisasjoner er her helt sentralt, i tillegg til arbeid rettet mot nasjonal lovgivning og sedvanerett.
* Bruk av spare- og lånegrupper er et effektivt redskap for å nå ut til fattige kvinner i ulike kontekster og styrke deres inntektsgivende muligheter og økonomisk sikkerhet. CARE har særlig gode erfaringer med dette i Afrika.

### Kvinner, fred og sikkerhet

14 år etter at Sikkerhetsrådsresolusjon 1325 om kvinner, fred og sikkerhet ble vedtatt av Sikkerhetsrådet, er implementeringen fortsatt svært ujevn og langsom. Kvinner er fortsatt lite representert – og langt mindre i lederroller – i forhandlinger om våpenhvile og fred. Det er også lang vei frem til effektiv forebygging og full beskyttelse mot seksuell og kjønnsbasert vold i konflikt og post-konfliktsituasjoner.

**Forslag til tiltak:**

* For å oppnå varig og bærekraftig fred, må kvinner delta og ta lederskap i konfliktforebygging, fredsforhandlinger og gjenoppbygging. Ethvert mål om fredelige og stabile samfunn må eksplisitt vektlegge betydningen av kvinners deltakelse og lederskap i slike prosesser. For å oppnå dette, må beskyttelse mot vold og forebygging av underliggende årsaker til vold mot kvinner vektlegges. Også tiltak for å øke kvinners kunnskap om egne rettigheter og forhandlingsferdigheter bidrar til deres muligheter til å delta og ta lederskap i fredssamtaler og -prosesser.
* Som tilrettelegger for fredssamtaler, må Norge stille krav til partene om at kvinner må inkluderes i fredsprosessene.
* Norge må selv øke andelen kvinner i offentlige delegasjoner, inkludert som tilretteleggere for fredssamtaler og -prosesser.
* Norge må være en pådriver for å få kvinner, fred og sikkerhetsagendaen integrert i de nye globale utviklingsmålene, i tråd med FNs sikkerhetsråds resolusjon 2122.
* Norge må bidra til økt fokus på beskyttelse mot seksuell og kjønnsbasert vold i konflikt og post-konflikt og til økt forståelse av former for vold i konflikt og post-konfliktkontekster.
* Erkjenne at også gutter og menn er ofre for kjønnsbasert vold og bidra til å øke kunnskapen om dette tabubelagte området for å kunne iverksette evidensbaserte tiltak.
* Styrke integreringen av langsiktig utviklingsarbeid og humanitær respons i konflikt og post-konfliktsituasjoner for å kunne forebygge kjønnsbasert vold.

### Rett til helse

Seksuell og reproduktive helse og rettigheter (SRHR) er et kontroversielt tema. Retten til å bestemme når, hvor mange og med hvem, en kvinne ønsker å ha barn, er fortsatt en kampsak for kvinner i det globale sør. Lovverk som forbyr prevensjon og abort er ikke bare en trussel mot kvinners liv og helse, det er også et hinder for kvinners deltakelse i politikk og samfunnsliv. SRHR må ses i sammenheng med vold mot kvinner. En av årsakene til at tusenårsmål 5 om mødrehelse er lengst fra å bli oppnådd, er en manglende vilje til å erkjenne sammenhengen mellom vold mot kvinner, skadelige tradisjonelle praksiser som kjønnslemlestelse (FGM) og SRHR. Vold mot kvinner, som tvangsekteskap, partnervold, kjønnslemlestelse og seksuelle overgrep er direkte medvirkende årsaker til mødredødelighet.

**Forslag til tiltak:**

* Norge må fortsette å være en pådriver for å sikre kvinner og jenters rett til å bestemme over egen kropp og styrke deres seksuelle og reproduktiv rettigheter.
* Norge må fortsette å være en pådriver for rett til trygg abort.
* Norge må arbeide for å synliggjøre og styrke koblingene mellom seksuell og reproduktiv helse og vold mot kvinner i utviklingspolitikken.
* Bidra til at kvinners at skadelige tradisjonelle praksiser som FGM opphører gjennom å støtte grasrotorganisasjoners arbeid på dette feltet.
* Tiltak som engasjerer gutter og menn, særlig religiøse og tradisjonelle ledere, må være en del av innsatsen for kvinners helse og rettigheter.
* Sivilt samfunn har en avgjørende rolle å spille i land hvor myndighetene og innflytelsesrike lokale ledere er kritiske til SRHR.

### Rett til beskyttelse mot vold

Ulike former for vold mot jenter og kvinner er blant verdens mest utbredte rettighetsbrudd og vold er en betydelig barriere for jenter og kvinners tilgang til utdanning, økonomiske ressurser og politisk deltakelse. Om lag én av tre kvinner opplever en form for vold i løpet av livet. I enkelte land er andelen mye høyere, deriblant Afghanistan, hvor undersøkelser viser at så mange som ni av ti kvinner opplever vold i nære relasjoner.

**Forslag til tiltak:**

* Norge må fortsatt arbeide for å styrke det normative rammeverket rundt vold mot kvinner, styrke kvinners rettssikkerhet og bekjempe straffefrihet.
* Øke innsatsen for å forebygge underliggende årsaker til kjønnsbasert vold gjennom holdningsskapende arbeid blant gutter, jenter, menn og kvinner.
* Øke innsatsen for å bekjempe skadelige praksiser som kjønnslemlestelse, barne- og tvangsekteskap, ære- og medgiftsrelatert vold.
* Øke og systematisere innsatsen for å engasjere gutter og menn i arbeidet mot kjønnsbasert vold.
* Styrke fokuset på forebygging og beskyttelse mot kjønnsbasert vold som en nødvendig del av den første humanitære responsen etter katastrofer ved å holde samarbeidspartnere ansvarlige for å levere i henhold til gjeldende standarder.
* Støtte databehandlingssystemer som Gender-based Violence Information Management System (GBSVIMS) for å øke kunnskapen om omfanget og former for vold mot kvinner og jenter.
* Støtte lokale kvinneorganisasjoner- og bevegelser som arbeider for å bekjempe kjønnsbasert vold.
* Styrke tilgangen til etisk forsvarlige kvalitetstjenester for dem som har overlevd kjønnsbasert vold, inkludert helse-, psykososiale-, og juridiske tjenester.

### Rollen til det sivile samfunn i arbeidet for å styrke menneskerettigheter

En bærekraftig samfunnsutvikling forutsetter et sivilt samfunn med kunnskap og handlingsrom til å kreve at innbyggeres menneskerettigheter oppfylles.

**Forslag til tiltak:**

* Norge må støtte og styrke kvinneorganisasjoner og -bevegelser som faktisk representerer lokalbefolkningen, eller som jobber gjennom partnere som er representative. Noen av disse sivilsamfunnsaktørene er ikke nødvendigvis formelle organisasjoner, men kvinnegrupper eller solidaritetsgrupper. Disse gruppenes lokale forankring og kjennskap til lokale forhold kan være avgjørende for å kunne skape reelle og bærekraftige endringer over tid.
* CARE har meget gode erfaringer med å jobbe med nettverk av spare- og lånegrupper som plattform for mobilisering av kvinner og styrking av kvinners økonomiske, sosiale og politiske rettigheter, både lokalt, regionalt og noen steder på nasjonalt nivå.
* Norge bør støtte tiltak som bidrar til å etablere dialogplattformer mellom myndigheter, næringslivsaktører og frivillige organisasjoner, inklusive uformelle grasrotbaserte nettverk som representerer mennesker som lever i fattigdom og som opplever rettighetsbrudd innen nevnte tematiske områder.
* Erfaringer viser at offentlige tjenester blir bedre dersom sivilt samfunn er med på dialog om utformingen og gjennomføringen av disse tjenestene, samt at økt politisk deltakelse fra kvinner fører til bedre offentlige tjenester og mindre korrupsjon.

Vi takker igjen for muligheten til å bidra med innspill og ser frem til videre prosess med meldingen.